जबलपुर. लोकायुक्त पुलिस ने वेटरनरी रजिस्ट्रार डॉ. आरके गुप्ता के खिलाफ रिश्वत मांगने की शिकायत के मामले में शिकायतकर्ता डॉ.राजेश अग्रवाल और डॉ. निशी पांडे के बयान दर्ज किये। इस मामले में डॉ. राजेश अग्रवाल एवं निशी पांडे ने लोकायुक्त कार्यालय पहुंचकर अपना पक्ष रखा है। इस मामले की सत्यता की जांच के लिए रजिस्ट्रार डॉ.गुप्ता को भी नोटिस जारी किया गया है।
लोकायुक्त पुलिस के अनुसार शिकायतकर्ताओं ने पहले साधारण रूप से शिकायत दी थी, जिसके कारण उनसे बाद में शपथ पत्र के साथ ही शिकायत ली गई। उसके बाद दोनों पक्षों को नोटिस देकर बुलाया गया। शिकायतकर्ताओं ने इस रिश्वत मामले में ऑडियो टेप के साथ शिकायत सौंपी गई थी । उसकी प्रारम्भिक जांच के लिए ही दोनों पक्षों के बयान लेने की कार्रवाई शुरू हो गई है।
उल्लेखनीय है कि शिकायत में आरोप लगाया गया था कि उनसे तीन-तीन लाख रुपये की रिश्वत की मांग की गई है। वे इस समय जम्मू में पदस्थ थे और एसोसिएट प्रोफेसर के पदों पर नियुक्ति के लिए उन्होंने वेटरनरी विवि में आवेदन दिया था। जब काफी दिनों तक परिणामों की घोषणा नहीं हुई तो उन्होंने रजिस्ट्रार से परिणामों की जानकारी मांगी। इस मामले में जब शिकायतकर्ताओं ने रजिस्ट्रार से बात की गई तो उन्हें बताया गया कि व्यवस्था करना पड़ेगी। कौन सी व्यवस्था करना पड़ेगी उसके जवाब में कहा गया कि तीन प्लस तीन अर्थात 6 देना होगा। इस बातचीत को शिकायतकर्ताओं ने बाकायदा टेप किया और उसे प्रमाण के लिए लोकायुक्त पुलिस के समक्ष पेश किया गया।
hin_Deva hin_Deva hin_Deva